1.EUROPÆISK SOLIDARITET MED UKRAINE

Ruslands uprovokerede militære aggression og invasion af Ukraine har chokeret verden. Fordømmelsen på globalt plan er blevet bekræftet af et overvældende flertal af FN's medlemslande . Rusland har tilsidesat den regelbaserede internationale orden, og dets handlinger har til formål at destabilisere den europæiske sikkerhedsarkitektur. Vilkårlige angreb på civile har ført til massive tab af menneskeliv med utallige tragedier for familier og ødelæggelse af fredelige samfund til følge. Ukrainernes stærke vilje til at gøre alt, hvad de kan for at forsvare demokratiet og deres land, har været bemærkelsesværdig.

EU og dets medlemsstater har sammen med deres partnere ført an i bestræbelserne på at forhindre blodsudgydelser og derefter på at reagere på Putins angreb på Ukraine, en suveræn og fredelig nation, med hidtil usete sanktioner mod Den Russiske Føderation og Belarus . Dette afspejler også følelsen af chok rundt om i verden over den foragt, Rusland udviser for menneskeliv, menneskerettigheder, folkeretten og de værdier, vi sætter højt.

Denne kombination af omfattende og forenet støtte fra EU og den inspirerende solidaritet, som de enkelte europæere udviser, kommer tydeligt til udtryk i støtten til alle dem, der flygter fra krigen. Antallet af mennesker, der er fordrevet fra deres hjem og tvunget til at flygte fra Ukraine, er nu nået op på langt over en million, og dette tal stiger for hver time, der går. EU fører an i indsatsen for at yde direkte humanitær bistand til ofrene for angrebet. Den bemærkelsesværdige indsats i de medlemsstater, der er under pres, bakkes op af EU gennem direkte tilbud om husly, fødevarer og sundhedspleje og et hidtil uset tilbud om midlertidig beskyttelse af de mennesker, der flygter fra krigen i Ukraine, således at de får en klar status.

Virkningen af denne dynamiske politiske reaktion forstærkes af millioner af europæeres personlige medfølelse med flygtningene i deres vanskelige situation. Den beredvillighed, der udvises af familier til at tage imod flygtninge i deres hjem, af lokalsamfund til at levere fødevarer og husly, af virksomheder til at tilbyde tjenesteydelser og beskæftigelse og af mennesker i og uden for EU til at tilbyde forsyninger og støtte, demonstrerer klart de europæiske værdier i praksis. Det et engagement, der skal bygges videre på, efterhånden som flygtningekrisen fortsat vokser, og det samtidig bliver nødvendigt at skabe stabilitet for flygtningene efter krigstraumet. Kommissionen vil offentliggøre oplysninger på Europa-webstedet for at hjælpe borgerne og den private sektor med at sikre, at deres støtte til dem, der flygter fra krigen, kan gives gennem anerkendte organisationer og opfylde de konkrete behov. Det er også vigtigt at sikre, at der tilvejebringes information af høj kvalitet for at bekæmpe desinformation, der har til formål at undergrave Europas solidaritet.

EU's tilsagn om at hjælpe mennesker i nød er urokkeligt. Vi vil leve op til vores værdier og modtage alle, der flygter fra russisk aggression, med respekt og medmenneskelighed. Vi vil fortsætte med at optrappe nødhjælpen og den humanitære bistand og sørge for, at den ydes på en effektiv måde. Solidaritet vil være EU's grundprincip, når vi tager flygtningeudfordringen op i de kommende måneder.









SITUATIONEN I DAG ·Pr. 6. marts 2022 var 1,8 millioner mennesker flygtet fra krigen i Ukraine. ·Polen, Ungarn, Slovakiet og Rumænien har dag efter dag taget imod et enormt antal nytilkomne. Antal personer ankommet til Polen, Ungarn, Slovakiet og Rumænien ·Blandt dem, der ankommer til Ukraines direkte nabolande, rejser nogle videre til andre medlemsstater: nogle medlemsstater har opgivet skøn (f.eks. Tjekkiet: 100 000 tilrejsende, Bulgarien: over 40 000 og Italien: over 17 000), men disse tal ændrer sig hele tiden, efterhånden som mange rejser videre til andre medlemsstater. ·Ukrainere udgør mindst fire femtedele af de mennesker, der flygter fra krigen i Ukraine. Ud over EU-borgere, der vender tilbage til EU, er der også personer med andre nationaliteter, herunder indere, nigerianere og tyrkere. ·Der er daglige udsving og lejlighedsvis trængsel ved grænsen mellem Ukraine og EU, og Frontex rapporterer om forsinkelser på EU's side på ca. en time ved de fleste grænseovergangssteder (pr. 6. marts). På den ukrainske side meldes der stadig om mere omfattende forsinkelser, omend disse er blevet reduceret. ·Modtagelseskapaciteten er i øjeblikket tilstrækkelig, da mange ankomne hurtigt rejser videre for at slutte sig til familie eller venner. Polen, Rumænien, Ungarn og Slovakiet melder fortsat om disponibel kapacitet. ·Fra den 28. februar til den 6. marts indgav ukrainske statsborgere 8 467 asylansøgninger i EU+-lande. 39 % af ansøgningerne er registreret i de fire medlemsstater, der grænser op til Ukraine.

2. HUMANITÆR BISTAND

Omfanget af den humanitære katastrofe i Ukraine vokser dag for dag. Europa er vidne til ødelæggelse og fordrivelse i et omfang, der ikke er set siden sidste århundredes mørkeste dage. EU gør en enorm indsats for at bringe humanitær nødhjælp i samarbejde medlemsstaterne, hjælpeorganisationer og allierede på internationalt plan. Der er afsat mindst 500 mio. EUR fra EU-budgettet til at håndtere de humanitære følger af denne tragiske krig, både i og uden for Ukraine.

EU yder omfattende støtte til Ukraine selv for at hjælpe landet med at modstå krisen, herunder makrofinansiel nødhjælp på 1,2 mia. EUR i form af lån og yderligere 120 mio. EUR i budgetstøtte til Ukraine. Desuden har Den Europæiske Investeringsbank med Europa-Kommissionens samtykke meddelt, at der omgående vil blive ydet lån på 668 mio. EUR som likviditetsstøtte til de ukrainske myndigheder. Støtten til centrale civilsamfundspartnere i Ukraine fortsætter.

Den humanitære katastrofe i Ukraine ...

Antallet af civile ofre i Ukraine stiger dag for dag. Selv blandt dem, der har søgt ly mod angrebene, er mange i reel fare som følge af skaderne på boliger og vand- og elforsyning. Fjendtlighederne gør det stadig vanskeligere at skaffe fødevarer. Kritiske hospitalstjenester står hele tiden over for strømafbrydelser, og der er risiko for, at ambulancer og sundhedspersonale bliver fanget i krydsilden. Hjælpeorganisationerne finder det stadig vanskeligere at levere forsyninger til mennesker i nød, og dette problem bliver mere akut, efterhånden som krigen breder sig.

... kræver adgang for humanitær hjælp

Krigen må ikke forhindre hjælpen i at nå ud til dem, der har behov for det. Den hårdt tiltrængte humanitære bistand skal kunne nå ud til alle dele af Ukraine. Civile skal uanset nationalitet også have lov til at undslippe byer under belejring. Det har derfor særlig høj prioritet at sikre adgang for humanitær hjælp, herunder gennem etablering af humanitære korridorer. At tillade sikker og uhindret adgang for humanitære hjælpearbejdere og forsyninger er en retlig forpligtelse i henhold til humanitær folkeret. EU vil fortsætte samarbejdet med internationale organisationer og partnere for at sikre adgang og gøre de humanitære korridorer operationelle så hurtigt som muligt.

Støtten som led i de første EU-pakker er på vej ...

EU's øjeblikkelige humanitære finansieringspakke på 85 mio. EUR til dem, der er berørt af krigen i Ukraine, er undervejs i form af fødevarer, vand, lægemidler, sundhedsplejekapacitet, indkvartering og beskyttelse. EU støtter også flygtninge i Moldova med 5 mio. EUR til dækning af basale behov. Parallelt hermed arbejder 27 lande på at levere forsyninger til en værdi af over 100 mio. EUR gennem EU-civilbeskyttelsesmekanismen. De første forsyninger med over 4 millioner genstande, herunder køretøjer, medicinsk udstyr, telte, tæpper og soveposer, er allerede nået frem til den nødlidende befolkning. Specialiseret medicinsk udstyr er nu undervejs, bl.a. respiratorer og ilt fra rescEU's strategiske medicinske beredskabslager.

... men det er svært at levere den

EU samarbejder med De Forenede Nationer, Røde Kors og internationale ikke-statslige organisationer for at sikre den hurtigst mulige levering af humanitær bistand. Kommissionen er i konstant kontakt med de ukrainske myndigheder for at sikre, at forsyningerne kan krydse grænsen til Ukraine. Gennem EU-civilbeskyttelsesmekanismen fremskynder Kommissionen leveringen af bistand til Ukraine via knudepunkter i Polen, Slovakiet og Rumænien.

Støtte til de medlemsstater, der er under størst pres ...